Kulturminister og kirkeminister Joy Mogensen (S) fødte sin datter lørdag morgen, men forinden havde lægerne konstateret, at datteren, Sarah, ikke længere var i live, og fødslen blev derfor sat i gang.

Statsminister Mette Frederiksen siger i en pressemeddelelse:

- At miste et barn er et helt ubærligt tab, og alle vores tanker er selvfølgelig hos Joy. Vores opgave nu er at give hende al den støtte og hjælp, som vi overhovedet kan, og sikre hende ro til, at hun kan bearbejde sorgen. Det beder jeg om, at alle vil respektere.

Læs også : Joy Mogensen går på barsel: Her er hendes afløsere

Bisættelsen bliver holdt i stilhed alene for familien og de nærmeste.

Ministeren skriver i et længere opslag på Facebook, at hun gerne vil takke alle de kvinder og mænd, som har inspireret hende i at 'række ud mod forældreskabet'.

Hun opfordrer folk til at undgå at sende hende blomster og i stedet støtte Landsforeningen Spædbarnsdød.

Endelig takker hun læger, jordemødre og personalet på Roskilde Sygehus for deres hjælp og støtte.

Kulturminister og kirkeminister Joy Mogensen påbegyndte orlov fredag 4. oktober 2019. Hun vil være fraværende som følge af orloven indtil videre.

Ministeren for udviklingssamarbejde Rasmus Prehn fungerer under orloven som kulturminister, og transportminister Benny Engelbrecht fungerer som kirkeminister.